Podpaľačka (kniha)

Podpaľačka () je dielo spisovateľa Stephena Kinga z roku 1980. Je príbehom o malom dievčatku, ktoré dokázalo silou svojej mysle zapáliť oheň (pyrokynéza). Spolu s otcom, ktorý má tiež zvláštne schopnosti, sú na úteku pred vládnou organizáciou menom Firma. Prostredníctvom retrospektív sa odkrýva otcova minulosť a pôvod zvláštnych schopností jeho samotného aj jeho dcéry.

 Dej 

Andy sa ako študent za odmenu v hodnote 200 dolárov zúčastnil experimentu, pri ktorom mu vpichli neznámu experimentálnu látku P6. Na experimente sa spoznal s Vicky, ktorej túto látku podali tiež. Po vpichnutí zažil podivné halucinácie, nebol schopný rozlišovať realitu a sen, a tiež parapsychologické schopnosti. Po skončení experimentu s hrôzou zistil, že desivé účinky na niektorých účastníkoch experimentu, ktorí umreli alebo sa sami zmrzačili, neboli len halucináciou. Zároveň zistil, že mu zostala parapsychologická schopnosť, ktorú nazýval pritlačenie - vnútenie svojej vôle inému človeku. Po použití tejto schopnosti však zakaždým nejaký čas trpel bolesťou a nevoľnosťou. Okrem toho máva aj predtuchy.

Andy a Vicky sa do seba zamilovali a vzali. Vicky tiež zostala určitá schopnosť, slabá telekinéza. Po čase sa im narodila dcéra Charlene prezývaná Charlie. Tá sa už od najútlejšieho detstva vyznačovala schopnosťou rozkladať oheň silou myšlienky. Rodičia dom vybavili hasiacimi prístrojmi a tlačili na dcérku, aby svoju schopnosť nepoužívala.

Andyho rodina bola sledovaná agentami Firmy. Andy a Vicky boli jednými z mála účastníkov, ktorí prežili, zostali im zvláštne schopnosti a dokonca sa vzali, pričom ich schopnosti podedila aj dcéra. Práve o ňu mali najväčší záujem, pretože testy na nej by ukázali, aký potenciál má látka P6 a otvorili by cestu k ďalšiemu výskumu. Keď sa raz šesťročná Charlie niekoľko dní nevrátila domov, Firma prišla k mylnému záveru, že sa ju rodičia pokúšajú ukryť. Prepadla dom, v ktorom bola vtedy Vicky sama, mučili ju, aby im prezradila, kde je dcéra, a napokon ju zabili. Andy na základe predtuchy odhalí vraždu Vicky aj únos Charlie. Za pomoci svojich parapsychologických schopností sa mu podarí únoscov dohnať a dcéru zachrániť. Od tej doby však boli na úteku.

Agenti Firmy ich po roku dohnali na farme pohostinného muža, ktorý Andyho a Vicky vzal stopom. Keď napriek varovaniam ozbrojení agenti nezastavili postup voči otcovi a dcére, dal Andy povolenie Charlie, aby ich spálila. Tá však nechtiac podpálila aj farmu a hospodárske zvieratá. Veľmi ju to mrzelo a vyhlásila, že už nikdy svoju schopnosť nepoužije. Potom sa spolu s otcom ukryli v dome jeho starého otca. Firma ich tam rýchlo našla, no už s ohľadom na nebezpečenstvo postupovala obozretnejšie. Po pár mesiacoch, keď sa chceli presunúť na iné miesto, ich oboch uspali uspávacou šípkou.

Andyho zdrogovali, držali oddelene od Charlie a oboch ich presviedčali, aby predviedli výskumníkom svoje schopnosti. Andy spolupracoval, no jeho schopnosť akoby sa stratila. Charlie držala svoj sľub a spoluprácu odmietala. Zjazvený a pološialený John Rainbird sa ponúkol, že vyskúša na Charlie vlastnú taktiku, a chodil každý deň do jej izby prezlečený za upratovača. Nemal však úspech až do výpadku prúdu kvôli silnej búrke. Vtedy predstieral strach z tmy na základe traumy z boja a Charlie ho utešovala, čím sa spriatelili. Drogami omámený Andy sa skutočne bál, no nevdojak sa mu podarilo použiť svoju schopnosť sám na seba a zbaviť sa závislosti. Naďalej hral zdrogovaného, no uvažoval nad útekom, lebo predtucha mu hovorila, že jeho dcéra je v nebezpečenstve. 

Rainbird napokon presvedčil Charlie, aby odmenou za veci, ktoré chce, previedla pár pokusov. Charlie za to mohla navštevovať kone a jazdiť na nich. Keď však chcela ísť za svojím otcom, nechceli jej to dovoliť a tým sa dostali do slepej uličky. Andyho chceli poslať na Havaj, ale on svojou schopnosťou zmanipuloval najprv psychiatra a potom aj kapitána, aby im umožnili útek. Rainbird sa však ako jediný dovtípil, o čo ide, a na mieste dohodnutého stretnutia otca s dcérou - v stajni - si na nich počkal. Charlie bola v sebaobrane opäť nútená svoju schopnosť použiť. Andy spotreboval všetku svoju silu na to, aby zachránil Charlie pred Rainbirdom, ale sám bol smrteľné postrelený. Tesne pred smrťou odobril Charlie používať oheň na svoju obranu. Charlie spálila celé sídlo Firmy a ušla. Vrátila sa k farmárom, ktorí im vtedy poskytli útočište. Strávila u nich zimu, ale Firma si ju našla aj tam. Charlie však včas ušla a sama naplnila plán svojho otca - zverejnila svoj príbeh pred novinármi.

 Filmové adaptácie 
 Roku 1989 vznikla filmová adaptácia Podpaľačka (anglicky Firestarter), réžia Mark L. Lester; hrajú Drew Barrymore, David Keith, Freddie Jones, Heather Locklear, Martin Sheen, George C. Scott, Art Carney, Louise Fletcher, Moses Gunn, Antonio Fargas, Drew Snyder, Robert Miano, Leon Rippy. 
 Roku 2002 vznikla televízna adaptácia Podpaľačka: Nové vzplanutie (anglicky Firestarter: Rekindled), réžia Robert Iscove; hrajú Marguerite Moreau, Malcolm McDowell, Dennis Hopper, Danny Nucci, Skye McCole Bartusiak, Deborah Van Valkenburgh, Eric Jacobs, Charles Grueber, Roy Werner, Dan Byrd, Gary Carlos Cervantes.

 Referencie 

Kategória:Knihy Stephena Kinga
Kategória:Knihy z 1980
Kategória:Literatúra v USA
Kategória:Sfilmované knihy
Kategória:Science fiction romány
Kategória:Trilery (literatúra)